राजर्षि जनक कपको उपाधिका लागि मछिन्द्र र जावलाखेल भिड्ने
राजर्षि जनक कपको उपाधिका लागि मछिन्द्र फुटबल क्लब र जावलाखेलबीच प्रतिस्पर्धा हुने भएको छ । शुक्रबारको दोस्रो सेमिफाइनल खेलमा मछिन्द्रले सुदूरपश्चिम–११ लाई ६–२ गोलअन्तरले हराउँदै फाइनलमा जावलाखेलसँगको भेट पक्का गरेको हो । 
सर्लाही — राजर्षि जनक कपको उपाधिका लागि मछिन्द्र फुटबल क्लब र जावलाखेलबीच प्रतिस्पर्धा हुने भएको छ । शुक्रबारको दोस्रो सेमिफाइनल खेलमा मछिन्द्रले सुदूरपश्चिम–११ लाई ६–२ गोलअन्तरले हराउँदै फाइनलमा जावलाखेलसँगको भेट पक्का गरेको हो । सर्लाहीको वाग्मतीस्थित सन्तोष श्रेष्ठ स्मृति खेल मैदानमा भएको खेलको छैटौं मिनेटमा मछिन्द्रका दयानन्द सिंहले पहिलो गोल गर्दै टिमलाई अग्रता दिलाए । डीबक्सभित्र विमल घर्तीमगरले हेडमार्फत दिएको बललाई सिंहले जाली चुमाएका थिए ।खेलको १३औं मिनेटमा मछिन्द्रका विजय भुजेलले टिमका लागि गोल संख्या दोब्बर पारे । ३६औं मिनेटमा मछिन्द्रकै देवेन्द्र तामाङले टिमका लागि तेस्रो गोल थपेका थिए । ४०औं मिनेटमा पुजन उपरकोटीले चौथो गोल गर्दै पहिलो हाफमा ४–० गोलको मछिन्द्रले अग्रता लियो । उपरकोटीले डीबक्स बाहिरबाट गरेको प्रहार गोलमा परिणत भएको थियो ।पहिलो हाफमा ४–० ले पछि परेको सुदूरपश्चिमले ५१औं मिनेटमा खेलाडी फागुराम थारुलाई मछिन्द्रका खेलाडीले बक्सभित्र लडाएपछि पेनाल्टी पाएको थियो । पेनाल्टीको सदुपयोग गर्दै थारुले नै टिमका लागि पहिलो गोल दिलाए । ६२औं मिनेटमा मछिन्द्रका दिपेश घलेले टिमका लागि थप १ गोल गरे । खेलको ७४औं मिनेटमा सुदूरपश्चिमका भरत टमाटाले गोल संख्या दोब्बर पारे । गगनदीपको पासमा टमाटाले हेडमार्फत बललाई जाली चुमाउन सफल भए ।खेलको ८५औं मिनेटमा मछिन्द्रका विमल घर्तीमगरले गोलको संख्या थप्दै टिमलाई ६–२ को बलियो स्थितिमा पुर्‍याए । उत्सव राईको पासमा विमलले सानदार गोल गरेका थिए । दोस्रो सेमिफाइनल खेलमा मछिन्द्रका विमल घर्ती म्यान अफ द म्याच भए । उनले १० हजार रुपैयाँ नगद पुरस्कार पाए । राजर्षि जनक कप उपाधि भिडन्त आइतबार हुनेछ ।